Predkladacia správa

Opčný protokol k Dohovoru o bezpečnosti personálu Organizácie Spojených národov a pridruženého personálu prijatému dňa 9. decembra 1994 v New Yorku (ďalej len „protokol“) bol schválený rezolúciou Valného zhromaždenia OSN č. A/RES/60/42 zo dňa 8. decembra 2005 a je otvorený na podpis od 16. januára 2006 do 16. januára 2007.

Protokol dopĺňa Dohovor o bezpečnosti personálu OSN a pridruženého personálu (ďalej len „dohovor“) a jeho účelom je rozšírenie rozsahu právnej ochrany poskytovanej personálu na základe tohto dohovoru. Personálu OSN, ako aj pridruženému personálu sa na základe dohovoru poskytuje ochrana počas operácií OSN uskutočňovaných na základe rozhodnutia príslušného orgánu OSN v súlade s Chartou OSN, vykonávaných a kontrolovaných orgánmi OSN, ak a) sú zamerané na udržiavanie alebo nastolenie medzinárodného mieru a bezpečnosti alebo ak b) Bezpečnostná rada alebo Valné zhromaždenie vyhlásilo, že hrozí mimoriadne nebezpečenstvo personálu, ktorý sa zúčastňuje na operácii a na základe protokolu aj ak c) ide o akékoľvek iné operácie OSN na účely poskytovania humanitárnej, politickej alebo rozvojovej pomoci pri udržiavaní mieru, alebo poskytovaní pomoci pri výnimočných humanitárnych udalostiach. Pre štáty, ktoré k tomuto protokolu pristúpia sa dohovor a protokol budú vykladať ako jeden dokument. 

Slovenská republika je presvedčená o nevyhnutnosti existencie efektívneho režimu na zabezpečenie toho, aby boli páchatelia útokov na personál OSN a pridružený personál odovzdaní spravodlivosti a jednoznačne podporuje zvýšenie ochrany personálu, ktorý sa podieľa na operáciách OSN.
	
	Keďže protokol dopĺňa Dohovor o bezpečnosti personálu OSN a pridruženého personálu a rozširuje jeho pôsobnosť, je v zmysle čl. 7 ods. 4 Ústavy SR rovnako medzinárodnou zmluvou, na ktorej vykonanie je potrebný zákon a v súlade s článkom 86 písm. d) Ústavy SR podlieha vysloveniu súhlasu NR SR a ratifikácii prezidentom SR. Slovenská republika neuplatní pri ratifikácii žiadnu výhradu k protokolu.

	Po vyslovení súhlasu vládou SR a Národnou radou SR bude protokol predložený na ratifikáciu prezidentovi SR. Pred nadobudnutím platnosti protokolu pre SR bude publikovaný v Zbierke zákonov SR.

	Protokol nadobudne platnosť tridsiaty deň po uložení dvadsiatej druhej ratifikačnej listiny, listiny o prijatí, schválení alebo prístupe u depozitára protokolu - generálneho tajomníka Organizácie Spojených národov. Pre štát, ktorý protokol ratifikuje, prijme, schváli alebo k nemu pristúpi po tomto dni, nadobudne platnosť tridsiaty deň po uložení príslušnej listiny. 

	Materiál nemá finančný, ekonomický, enviromentálny vplyv ani vplyv na zamestnanosť. Materiál prešiel medzirezortným pripomienkovým konaním a pripomienky rezortov boli zapracované.

	Na základe uvedeného sa predkladá návrh uznesenia vlády SR a návrh uznesenia Národnej rady SR.